ועדת הכספים, כנסת 20, פרוטוקול מספר 1227, 2019-02-20 10:55

משה גפני: רבותיי, על סדר היום: תקציב הרשות לניירות ערך לשנת 2019.

משה גפני: על פי החוק יש כמה דברים שצריכים לבוא לוועדת הכספים, אחד מהם הוא דיווח על תקציב בנק ישראל.

משה גפני: אמרתי לנגיד שהיות שיש קושי גדול לכנס את הוועדה – צריך הסכמה של ועדת ההסכמות – אז שהוא ידווח באופן שבו הוא יכול לדווח משום שעל פי החוק – חוק שאני עשיתי; אני נמצא במצב שכמעט כל דבר אני מעורב בו, זה מתחיל להיות מסובך – על כל פנים, עשינו אז את החוק והפשרה עם בנק ישראל הייתה שהם ידווחו על התקציב אבל אנחנו לא נאשר את זה, אנחנו לא צריכים לאשר את זה בתקציב בנק ישראל.

משה גפני: היה ויכוח גדול לגבי השכר של העובדים, כאשר אני חייב לציין שבסופו של דבר בדיונים היו פשרות.

משה גפני: בין יתר הפשרות זו הפשרה הזאת שאנחנו מאשרים, מה שאין כן בתקציב הרשות לניירות ערך.

משה גפני: תקציב הרשות לניירות ערך היה פחות מסובך, זה לא היה חוק חדש שעשינו, ואת תקציב הרשות לניירות ערך אנחנו צריכים לאשר.

משה גפני: יושבת-ראש הרשות לניירות ערך, דיברת איתי ואמרת שמשום שצריך אישור של ועדת הכספים, יש קושי גדול אם לא יאושר התקציב בוועדה, וזה שונה ממצב שבו צריך רק דיווח, דיווח אפשר לעשות באופנים שונים, אני לא צריך לבקש טובות מכולם.

משה גפני: תקציב הרשות לניירות ערך, אני ביקשתי שזה יובא לדיון כדי שנוכל להצביע וכדי שאתם לא תעמדו במצב שבו על פי החוק אתם צריכים אישור, ואין לכם תקציב מאושר.

משה גפני: דווקא הבינו את זה ואמרתי לך בשיחת הטלפון שאת זה אני מקווה שאנחנו נעביר ובישיבה הקרובה נביא את זה לדיון ולאישור, והנה אנחנו עושים את זה עכשיו והבמה לרשותך כדי לומר לנו מהו התקציב שאת מבקשת שנאשר.

ענת גואטה: תודה רבה.

משה גפני: אגב, אני חייב לומר שאת מצליחה בתפקיד.

משה גפני: בהתחלה הייתי סקפטי, לא הכרתי אותך, אבל היום אני יכול להגיד שאת מצליחה.

משה גפני: בבקשה.

ענת גואטה: בוקר טוב, כבוד היושב-ראש, תודה רבה שנענית לבקשה שלנו לזמן את הישיבה הזאת, אנחנו מעריכים את זה.

ענת גואטה: אני מבקשת להציג את תקציב הרשות לשנת 2019.

ענת גואטה: תקציב הרשות בשנת 2019 עומד על 189,320,000 שקלים.

ענת גואטה: בסך הכול, לאורך השנים הרשות שומרת על בקרה תקציבית ואיזון תקציבי ומנצלת באופן מסורתי סכומים שהם נמוכים מהתקציב המאושר לה, בשיעורים שהם קבועים, סדר גודל של 93% כל שנה.

ענת גואטה: מכיוון שהרשות מגייסת את התקציב שלה באופן עצמאי מהשוק ולא נסמכת על תקציב המדינה, אני חושבת שרמת העצמאות והיכולת שלנו לנהל את התקציב בעצמנו מאוד תורמת ליכולת שלנו להתנהל באופן מקצועי, ברמה גבוהה ולטובת המטרות שאנחנו מופקדים עליהן.

ענת גואטה: אני רוצה לתאר את התהליכים שעברו בשנה האחרונה.

ענת גואטה: מבחינת שוק ההון, אנחנו רואים ששוק ההון הוא למעשה תשתית לאומית חיונית, גם לצורך יצירת הון וגם לצורך הנעת הון בצורה יעילה, הוגנת ומוסדרת, ואנחנו מזהים בשנים האחרונות חולשה בשוק ההון הישראלי.

ענת גואטה: החולשה הזאת נובעת ממגוון סיבות.

ענת גואטה: עלות הרגולציה הופכת להיות לעלות לא כלכלית עבור תאגידים מגייסים שבוחרים לגייס כסף במרחב הפרטי, שם עלות הרגולציה היא קרובה לאפס; מצב הריבית בשווקים בעולם וגם בשוק הישראלי מייצר מצב של כסף זול ונהירה של משקיעים לאזורים פחות מפוקחים, ולכן למגייסים קל לפגוש את אותם משקיעים במרחב הפרטי.

ענת גואטה: בנוסף לכך, משקיעים מוסדיים ישראליים שצוברים כמויות גדולות של כסף כל שנה - מעל 120 מיליארד שקלים מדי שנה - לא מוצאים אפיק השקעה זמין ואפשרי בשוק ההון הישראלי מכיוון שהשוק שלנו הוא שוק קטן, לא צומח בצורה מספקת, וכמויות הכסף האלה גדולות על השוק שלנו.

ענת גואטה: בשורה התחתונה, התוצאה לא מיטבית ולא חיובית מבחינת שוק ההון הציבורי הישראלי, ואנחנו רואים את התפקיד שלנו בראש ובראשונה כמי שאמור להגן על טובת המשקיעים אבל לצד זאת גם לפעול בתחום ההסדרה והפיתוח של שוק ההון על מנת לאפשר פעילות תוססת, צומחת ומשמעותית, בראש ובראשונה לטובת הכלכלה הישראלית.

משה גפני: למה אתם מפרישים פחות לפנסיה ופיצויים ב-2019?

 << אורח >> עודד שפירר: עודד שפירר, מזכ"ל רשות ניירות ערך.

 << אורח >> עודד שפירר: זה רק מקרי כי בשנת 2018 היה לנו גידול בסעיף הספציפי עקב עזיבה של כמה עובדים במשרות ניהוליות בכירות, ולכן זה פחות או יותר עומד בנורמה של השנים האחרונות.

משה גפני: זה לא שאתם מפרישים פחות.

 << אורח >> עודד שפירר: לא.

 << אורח >> עודד שפירר: אנחנו עומדים בחוק כמובן בכל מה שקבוע ואפילו מעבר לזה.

משה גפני: אגב, אני רוצה לתקן.

משה גפני: קודם דיברתי על בנק ישראל, אני רוצה להגיד, אנחנו נקיים את הדיון הזה.

משה גפני: זה לא שלא נקיים את הדיון, רק לא היה לי את ההכרח לקיים עכשיו את הישיבה ולבקש אישורים, אבל הדיון על תקציב בנק ישראל ייעשה בוועדה.

משה גפני: מיהרתי איתכם בגלל שאמרת - - -

ענת גואטה: אנחנו לא יכולים לפעול.

משה גפני: בדיוק.

משה גפני: אתם לא יכולים לפעול.

משה גפני: בנק ישראל יכול לפעול, אבל את הדיון על התקציב שלו אנחנו נקיים.

משה גפני: הוא חשוב, הוא מופיע בחוק ויש לו חשיבות.

משה גפני: הרבה פעמים אנחנו דנים שם גם על משכורות העובדים.

משה גפני: הדיון הזה יתקיים.

משה גפני: אם התקבל הרושם כאילו נגמר העניין, לא נגמר העניין, הדיון יתקיים.

ענת גואטה: עבודת הרשות בשנת 2019 תתבסס על חמישה עקרונות עיקריים.

ענת גואטה: הראשון, כמו שציינתי קודם, הוא שפעילות הרשות תתבצע מתוך תפיסה ששוק הון ציבורי ישראלי חזק וצומח ותוסס, תורם לפיתוח הכלכלה הישראלית.

ענת גואטה: אני חושבת שזאת תובנה שחשוב לבסס אותה ולעגן אותה בתפיסה הלאומית שלנו, כמו גם את טובתו של ציבור המשקיעים בכללותו.

משה גפני: מה זה חינוך הציבור?

ענת גואטה: חינוך הציבור הוא אחת מהמשימות של רשות ניירות ערך.

משה גפני: שמה?

ענת גואטה: כל הנושא של חינוך פיננסי למשקיעים מהציבור זה אחד מהתפקידים שלנו.

ענת גואטה: יש תקציב שהרשות כל שנה מקצה לטובת הפעילות הזאת.

ענת גואטה: במסגרת התקציב הזה אנחנו עוסקים בהדרכה, קמפיינים.

משה גפני: לציבור הרחב?

ענת גואטה: כמובן.

ענת גואטה: אנחנו השנה למשל משיקים אתר תדמיתי שנועד כמידע לגבי פעילות הרשות ולגבי השקעות מפוקחות באופן מאוד ידידותי, מושך.

ענת גואטה: אנחנו רואים שרגולטורים בעולם עוסקים בחינוך הציבור באופן מאוד מאוד אינטנסיבי.

משה גפני: אלה פרסומים שאתם עושים בקמפיינים האלה?

ענת גואטה: כן.

 << אורח >> עודד שפירר: לא רק פרסומים, אנחנו ממש עושים הדרכות בקרב הציבור כדי לחנך אותם לצריכה יותר נכונה, ליותר הבנה בשוק ההון.

משה גפני: איפה זה מופיע?

 << אורח >> עודד שפירר: עשינו גם פרויקט מאוד גדול בשיתוף עם סטודנטים באוניברסיטת תל אביב, הם ממש נפרסו בכל אוכלוסיית מדינת ישראל ועשו הדרכות עם כל ציבור שרצה לשמוע את זה.

משה גפני: אני רואה שאתם משתלבים בחברה הישראלית מכיוון שההוצאות המשפטיות שלכם גדלו מ-2018 ל-2019 פי כמה.

משה גפני: מה קרה?

משה גפני: זה גדל מ-291 ל-970, 940.

 << אורח >> עודד שפירר: חלק מאוד מאוד נכבד בסעיף הזה על סך 650,000 שקלים הוא סעיף שאנחנו מממנים תובענות ייצוגיות.

 << אורח >> עודד שפירר: אנחנו מסייעים לציבור.

משה גפני: למה ב-2018 כשהבאתם לנו את התקציב, אמרתם שההוצאות המשפטיות הן 291,000?

 << אורח >> עודד שפירר: סליחה, אדוני, זה הביצוע בפועל.

 << אורח >> עודד שפירר: אני אסביר למה הביצוע בפועל נמוך.

משה גפני: אני הבנתי.

משה גפני: ב-2018 הבאתם לנו תקציב, כשההוצאות המשפטיות שהיו בתקציב היו 291,000.

 << אורח >> עודד שפירר: לא, אדוני, זה 970,000.

 << אורח >> עודד שפירר: ההוצאות בפועל הן 291,000.

משה גפני: כשהבאתם לנו את התקציב לא היו הוצאות בפועל.

משה גפני: היה תקציב שביקשתם לגביו אישור.

ענת גואטה: נכון.

ענת גואטה: התקציב לא השתנה.

ענת גואטה: ההוצאות בפועל היו 290,000 שקלים בשנת 2018.

משה גפני: ביצוע תקציבי משוער ל-2018 היה 291,000?

 << אורח >> עודד שפירר: נכון.

משה גפני: טוב.

משה גפני: בפועל, קרה ב-2018 שהיו הוצאות של 970,000.

 << אורח >> עודד שפירר: לא.

 << אורח >> עודד שפירר: בפועל זה 291,000, אדוני.

 << אורח >> עודד שפירר: אנחנו פשוט מגישים את הדוח הזה בסביבות חודשים אוקטובר-נובמבר.

משה גפני: אז למה כתוב 291?

 << אורח >> עודד שפירר: מכיוון שזה המשוער ל-2018, אנחנו מציגים אותו עוד לפני שהסתיימה 2018.

משה גפני: קרה משהו?

שגית אפיק: היה איזה תיק מיוחד או משהו?

ענת גואטה: אני אסביר.

ענת גואטה: התקציב בין 2018 ל-2019 השתנה באופן מינורי בין 940,000 ל-970,000 שקלים.

ענת גואטה: בפועל, הפעילות הזאת היא פעילות שמיועדת לעידוד אכיפה פרטית בשוק ההון.

ענת גואטה: זאת אומרת, הרשות לא מוסמכת להגיש תביעות אזרחיות, היא מוסמכת להגיש רק תביעות פליליות ולנהל אכיפה מינהלית.

ענת גואטה: הנושא של אכיפה פרטית, הוא תלוי בפניות שאנחנו מקבלים מעורכי דין פרטיים בשוק, שמבקשים לקבל מאיתנו מימון.

משה גפני: הם מבקשים מכם מימון.

 << אורח >> עודד שפירר: לא.

 << אורח >> עודד שפירר: היו פשוט הרבה החזרים.

 << אורח >> עודד שפירר: אם אנחנו מממנים תובענות ייצוגיות, ובסוף יש זכייה של התובע, אנחנו מקבלים את הכסף חזרה.

 << אורח >> עודד שפירר: בשנת 2018 היו הרבה החזרות של כסף אלינו ולכן הסעיף התאזן, הוא פשוט היה נמוך יותר.

ענת גואטה: זה לא היה מאותה שנה, ההחזרות.

 << אורח >> עודד שפירר: ההחזרות, זה היה ב-2018 על תביעות שהיו ב-2011, 12', 13', 14', ובמקרה ב-2018 הצטברו הרבה.

משה גפני: מה גודל הלשכה המשפטית שלכם?

 << אורח >> עודד שפירר: יש לנו שמונה עובדים.

משה גפני: עורכי דין.

 << אורח >> עודד שפירר: עורכי דין כולם, כן.

משה גפני: טובים.

 << אורח >> עודד שפירר: מעולים.

 << אורח >> עודד שפירר: את שרה אתה רואה פה כל יום בשבוע.

ענת גואטה: החלק הארי של עובדי הרשות הם עורכי דין.

 << אורח >> עודד שפירר: יש לנו 110 עורכי דין ברשות.

 << אורח >> עודד שפירר: יש לנו גם כלכלנים.

משה גפני: כמה כלכלנים?

 << אורח >> עודד שפירר: שמונה.

משה גפני: גם שמונה.

 << אורח >> עודד שפירר: כן.

 << אורח >> עודד שפירר: במחלקה הכלכלית שלנו.

 << אורח >> עודד שפירר: יש 110 עורכי דין בכל הארגון.

משה גפני: לא הבעתי עמדה בעניין הזה.

משה גפני: בסוף אחרי הבדיחות אני רוצה לדעת מה מספר העובדים בכלל.

משה גפני: כמה עובדים יש ברשות?

 << אורח >> עודד שפירר: יש 262.

משה גפני: ככה זה היה כל הזמן או שזה גדל או קטן?

 << אורח >> עודד שפירר: בחמש שנים האחרונות לא שינינו אפילו בתקן אחד.

 << אורח >> עודד שפירר: לא עלינו ולא ירדנו.

מיקי לוי: כמה חרדים?

 << אורח >> עודד שפירר: יש הרבה.

משה גפני: כמה הרבה?

 << אורח >> עודד שפירר: יש למעלה מ-20.

מיקי לוי: אני שמח.

משה גפני: למעלה מ-20 עובדים חרדים?

מיקי לוי: בבקשה.

מיקי לוי: אם לא הייתי פה ולא הייתי שואל את השאלה הזאת, לא היית יודע את זה.

משה גפני: נכון.

משה גפני: האמת היא שהוא שואל את זה כל הזמן.

משה גפני: כמה ערבים?

נועם כץ: שמונה.

משה גפני: 20 עובדים חרדים?

משה גפני: היום גם לא יודעים בדיוק מי זה חרדי אבל זה מצוין.

מיקי לוי: זה יוצר פה אפליה מתקנת בחוק.

מיקי לוי: אני שמח.

קריאה: זה הולך וגדל בשנים האחרונות.

משה גפני: זה קרה בשנים האחרונות או שזה הצטבר?

 << אורח >> עודד שפירר: זה הפך יותר משמעותי בשנים האחרונות.

משה גפני: למה?

 << אורח >> עודד שפירר: קודם כול, אנחנו יושבים בירושלים.

משה גפני: בסדר, ירושלים זה לא אומר כלום.

 << אורח >> עודד שפירר: זו אפשרות גיוס מאוד טובה, אנחנו מעודדים גיוון באוכלוסייה.

משה גפני: הם עובדים טובים?

משה גפני: אני מדבר כללית, אני לא מדבר ספציפית.

 << אורח >> עודד שפירר: עובדים מעולים.

 << אורח >> עודד שפירר: הנה שרה, אתה יכול לשאול אותה.

משה גפני: עובדים טובים?

שרה קנדלר: כן, יש אצלנו רק עובדים טובים.

 << אורח >> עודד שפירר: אנחנו עשינו שנה מיוחדת שקראנו לה שנת גיוון, אנחנו מאוד רוצים לגוון את אוכלוסיית העובדים שלנו.

 << אורח >> עודד שפירר: אנחנו עובדים על זה, זה חלק מהתחום של משאבי אנוש לעשות את זה ואנחנו משתדלים כמה שיותר לגוון את האוכלוסייה של העובדים שלנו.

משה גפני: יפה.

מיקי לוי: אני שמח שהדלקתי אותך על הבוקר.

מיקי לוי: אנחנו במגמה חיובית.

משה גפני: נכון.

ענת גואטה: אני רוצה ברשותך לתאר את חמשת הנושאים שנתמקד בהם בשנת 2019.

ענת גואטה: כפי שציינתי קודם, הנושא של ביסוס שוק ההון הציבורי הוא נושא מרכזי בפעילות שלנו.

ענת גואטה: הנושא השני הוא קידום של חדשנות וטכנולוגיה בשוק ההון.

ענת גואטה: אנחנו רואים שרמת האימוץ של חדשנות וטכנולוגיה בשוק ההון היא נמוכה ביחס לענפים אחרים וביחס למדינות אחרות וזה נושא שאנחנו מתכוונים להתקדם בו.

ענת גואטה: בנוסף, אנחנו נתמקד בנושא התחרות בשוק ההון הישראלי.

ענת גואטה: פעילות הבנקים בתחום שיווק והפצה של מוצרי השקעה לציבור היא פעילות מאוד דומיננטית.

ענת גואטה: אנחנו רואים שמשקיעים מוסדיים, הנוכחות שלהם כמשקיעים בפעילות המסחר וגם בפעילות ההנפקות דורשת עידוד והגברת הנוכחות שלהם, ואלה מקומות שאנחנו נרצה לחזק אותם.

ענת גואטה: הנושא האחרון, שהוא נושא ששזור לאורך ולרוחב הפעילות שלנו, זה שמירה על שוק הוגן, שמירה על תקינות מסחר, על הוגנות, על שמירת החוק, שמבוצעות באמצעות מחלקות האכיפה של הרשות.

ענת גואטה: גם כאן יש מהלכים שנעשה במהלך השנה הקרובה כדי לחזק את השוק הישראלי כשוק הוגן, מושך, ובטוח מבחינת משקיעים שירצו לפעול בו.

משה גפני: יפה.

משה גפני: בפרק הזמן שאת נמצאת ברשות, את מרוצה ממה שמתפתח, עם ההוגנות שעליה דיברת וכל הדברים האלה בשביל החברת הישראלית?

משה גפני: את חושבת שצריך לשפר או שאת מרוצה ממה שקורה?

משה גפני: את יכולה להגיד מכיוון שאת רק לאחרונה נכנסת לתפקיד.

ענת גואטה: קודם כול, אני חושבת שרשות ניירות ערך עשתה לאורך השנים עבודה מצוינת בתחום האכיפה.

ענת גואטה: כלי האכיפה של הרשות רק השתפרו והשתכללו בעשור האחרון.

ענת גואטה: קיבלנו כלים משמעותיים בתחום של אכיפה מינהלית, שזאת פעילות צומחת, משמעותית.

משה גפני: זה היה באחת מוועדות הכנסת.

ענת גואטה: נכון.

משה גפני: מה שהלך פה, היה אפשר לכתוב על זה ספר.

ענת גואטה: אני זוכרת, התבוננתי בזה מהצד השני באותם ימים.

משה גפני: איך?

ענת גואטה: אני מכירה את התגובה של השוק לחוק האכיפה המינהלית.

משה גפני: היה לנו את גושן פה.

משה גפני: הוא הסכים.

משה גפני: דרך אגב, הוא שיתף פעולה לגמרי.

משה גפני: אמרתי, לא יכול להיות שיושב-ראש הרשות יהיה באחד המוטבים.

משה גפני: הוא לא היה באחד המוטבים.

משה גפני: היו לזה גם סיבות אידיאולוגיות.

משה גפני: בסוף היה חוק טוב.

ענת גואטה: אני חושבת שזה חוק מצוין, אני חושבת שהשוק גם למד לעבוד עם החוק הזה והיום רמת החרדה הרבה יותר נמוכה.

משה גפני: תודה רבה.

משה גפני: אילן, אתה הכי אובייקטיבי בינינו פה.

אילן פלטו: אני הכי לא אובייקטיבי.

אילן פלטו: כפי שאמרה גם יושבת-ראש הרשות, באמת המצב כפי שאנחנו רואים אותו בשוק ההון הוא לא מצב חיובי.

משה גפני: נכון.

אילן פלטו: שנת 2018 הייתה שוב שנה, מה שנקרא בטריטוריה השלילית, יותר חברות נמחקו מאשר באו להנפקות.

אילן פלטו: אחרי שהייתה לנו ב-2017 שנה של התעוררות וחשבנו שאנחנו רואים את השינוי ואת המפנה, לצערי הרב 2018 חזרה חזרה, מול 14 הנפקות ראשוניות נמחקו 22 חברות וחזרנו להמשך מגמת הירידה שכבר נמשכת 11 שנה בכמות החברות הציבוריות.

אילן פלטו: אני חושב שזה עצוב, וכפי שגם אמרה ענת, אני חושב שזה חשוב למשק הישראלי ולכלכלה הישראלית שיהיו כמה שיותר חברות ציבוריות, וחברות ציבוריות אלה חברות שרמת השקיפות בהן ורמת הממשל התאגידי בהן היא רמה הרבה יותר גבוהה מחברות פרטיות.

אילן פלטו: אתה יכול לדעת מה קורה בחברות האלה, וזה אינטרס עליון של המדינה כדי שיהיו כמה שיותר חברות ציבוריות.

אילן פלטו: בדברי ההסבר של התקציב נאמר שבשנת 2019 מתכוננים לעשות צעדים כדי לשפר את המצב, אבל אני חייב להגיד שלצערי הרב זה לא קורה.

משה גפני: מה הסיבה?

אילן פלטו: היה לנו סוג של, יושב-ראש הרשות הקודם קרא לזה "הודנה רגולטורית" ועברנו קצת session-ים של הקלות ברגולציה שגם עברו פה בוועדת כספים.

אילן פלטו: אני חושב שהמגמה הזאת קצת נעצרה ואנחנו כבר לא רואים ממש הקלות ברגולציה, ולא רק שלא רואים אלא הרגולציה ממשיכה להכות בנו.

אילן פלטו: רק לפני שבוע פורסמה – אומנם לא על ידי רשות ניירות ערך למרות שלפי דעתי זה בתמיכה של רשות ניירות ערך – על ידי רשות התחרות, מה שהיה רשות ההגבלים העסקיים, טיוטה חדשה שהולכת לאפשר לגופים המוסדיים במשק שהם בעלי מניות המיעוט בהרבה חברות ציבוריות להתחיל לשתף פעולה גם כן ביניהם.

אילן פלטו: מי שמכיר את מה שמתרחש בשוק ההון יודע שגם כך המצב לא קל, וזה בעצם עוד סוג של מסמר – אני לא רוצה להתבטא במילים יותר מדי מפוצצות – אבל אנחנו כל הזמן בונים על המוטיבציה של חברה פרטית להפוך לחברה ציבורית.

אילן פלטו: יש מצד אחד יתרונות להיות חברה ציבורית – אתה מגייס כסף, זה לא הלוואה, זה חלוקת מניות; ומצד שני יש את הנטלים, גם הרגולטוריים וגם אחרים.

משה גפני: מה אתה מציע לעשות?

אילן פלטו: קראתי את טיוטת גילוי הדעת של רשות החברות, זה כאילו רשות ניירות ערך מספר שתיים במשק.

ענת גואטה: רשות התחרות?

אילן פלטו: סליחה, רשות התחרות.

אילן פלטו: כאילו מספר שתיים, הם כבר הפכו להיות הרגולטור של החברות הציבוריות.

אילן פלטו: אם רשות ניירות ערך לא מוציאה רגולציה אז הם מוציאים רגולציה, ואנחנו מותקפים מכל עבר.

אילן פלטו: עברנו בשנה שעברה – דיברתי על זה קודם – חוק חדלות פירעון, שם גם הוסיפו אחריות על דירקטורים ונושאי משרה בחברות.

אילן פלטו: אנחנו רואים שהמתקפה הרגולטורית לא רק שלא נעצרת ולא רק שעושים הקלות ברגולציה, אלא אנחנו - - -

משה גפני: רק שכחת להגיד שבשנה הקודמת קיבלתם את הפטור מניכוי מהוצאות הנפקה.

אילן פלטו: תחילת 2018.

משה גפני: כן, אני עד היום משלם על זה.

משה גפני: כל פעם שיש לי דיון עם אגף התקציבים – יכול להיות על גידול חסה בשטחים – ניכוי הוצאות הנפקה.

משה גפני: אבל זו נקודה טובה.

אילן פלטו: נקודה טובה מאוד.

שגית אפיק: זה עוזר?

שגית אפיק: החוק הזה הועיל?

שגית אפיק: הוא משלם עליו באמת ביוקר, אז אנחנו רוצים לדעת אם זה השתלם.

משה גפני: כן, אני כל הזמן חוטף.

ענת גואטה: הוא לא הועיל כי אילן הזכיר קודם שאין הנפקות.

משה גפני: הם מזכירים את זה פה בוועדה.

אילן פלטו: אם מסתכלים על המספרים כפי שאמרתי ב-2018, אפשר להגיד שזה לא ממש עזר.

אילן פלטו: אני משתמש בזה וגם הבורסה משתמשת בזה כטיעונים כאשר - - -

משה גפני: טוב.

משה גפני: נראה איך למצוא פתרון.

אילן פלטו: למרות שלא ראיתי את זה מוזכר בתקציב הרשות, אני מזכיר.

אילן פלטו: יש לרשות רזרבה מאוד גדולה – לא ראיתי את המספר, אני מניח לפי ניתוחים כלכליים צריכה להגיע לסדר גודל של 200 מיליון שקלים כבר?

ענת גואטה: יש לנו דוחות כספיים מפורסמים.

אילן פלטו: 200 מיליון שקלים רזרבה ואנחנו רואים שגם בשנים שאין הנפקות ופחות הנפקות, עדיין הרשות כמעט מצליחה לא לגעת ברזרבה.

אילן פלטו: לכן אפשר בהחלט לפי דעתי בלי חשש להקטין את הרזרבה קצת, לעשות הקלות ולתת עוד הנחות לחברות הציבוריות, שהן מממנות חלק גדול מהפעילות הזאת.

משה גפני: תודה רבה.

משה גפני: מיקי, בבקשה.

מיקי לוי: אני פונה לענת בעניין הזה.

מיקי לוי: מה שנאמר כאן, היו ויכוחים מרים בין הלשכות השונות – לשכת עורכי הדין, לשכת יועצי המס, לשכת רואי החשבון ולפעמים להב – לרשות המיסים.

ענת גואטה: לגבי מה?

מיקי לוי: לגבי תיאומים, לגבי הסכמות, לגבי איזונים.

מיקי לוי: מה שאני נהגתי לעשות זה מחזיק עד היום וכמעט לא באים עם ריבים, לא לוועדה הזאת ולא לוועדות אחרות אלא אם כן יש חוסר הסכמה טוטלי.

מיקי לוי: כל רבעון או כל מחצית השנה עשו שולחן עגול, ישבו מהצדדים וניסו לדבר.

מיקי לוי: אתם צריכים להבין שגם אם תביאו לוועדה הזאת, קשה לנו לעשות משפט שלמה, זה לא עובד כך.

מיקי לוי: יש תיאומים, זה מורכב.

ענת גואטה: על איזה תיאומים אתה מדבר?

שגית אפיק: מול איגוד החברות הציבוריות.

מיקי לוי: מול איגוד החברות.

ענת גואטה: אנחנו עובדים בשיתוף פעולה.

מיקי לוי: תעשו משהו מסודר, תבואו לדיון.

מיקי לוי: אנחנו צריכים לקבל משהו אפוי.

מיקי לוי: קשה לנו מאוד לבוא בפרק הזמן.

ענת גואטה: יש שיח שוטף, הדוק, צמוד עם איגוד החברות, הכול בסדר.

ענת גואטה: אני אשמח להתייחס למה שנאמר.

משה גפני: דבר שני, מה שאמר אילן, אני מבקש מכם שתבדקו את זה כי זה מעמיד אותי, את הוועדה, במצב לא נוח.

משה גפני: הרבה פעמים אנחנו נאבקים עבור החברות ואנחנו נאבקים עבור הרגולציה.

משה גפני: הייתה תמונת מצב שבה היה יותר קל.

משה גפני: נפתחו יותר חברות, הייתה פחות רגולציה ואחרי כן זה חזר חזרה.

משה גפני: אני לא יודע להגיד, אני סומך על מה שאילן אומר.

משה גפני: בכל אופן אנחנו עובדים יחד, אנחנו מכירים האחד את השני.

משה גפני: האם יש אפשרות לבחון שוב את העניין הזה?

משה גפני: בכל אופן, המצב לא מזהיר, אין מציאות שפה הכול פורח.

משה גפני: נכון, אין טענות.

משה גפני: אני מאוד תומך ברשות לניירות ערך – כל השנים וגם עכשיו, מה שאמרתי, בתקופת הכהונה שלך – אני חושב שזו רשות טובה, רשות שעושה עבודה מקצועית.

משה גפני: האם אפשר לבחון מחדש את אותה תקופה שבה היו הקלות ברגולציה, דברים נעצרו ולא הקשו על החברות, לעומת מה שקורה היום או מה שקרה לפני?

משה גפני: האם יש באמת איזשהו קשר בין הדברים האלה על מנת להקל על החברות?

משה גפני: אנחנו גם תרמנו לעניין הזה, תרמנו משום שהיינו בטוחים שזה יעזור, וזה לא עזר מספיק.

ענת גואטה: קודם כול, חשוב לי להגיד שרגולציה זה לא מחלה.

ענת גואטה: רגולציה זה בעצם מערכת שנועדה להסדיר פעילות של שוק במקרה שלנו.

ענת גואטה: כל הסמנטיקה הזאת של הקלות ברגולציה, אני חושבת שאנחנו מכבדים אותה ותומכים בה ומשתדלים, בכל מקום שיש אפשרות לתת הקלות, לתת אותן, אנחנו עושים את זה, זה נמצא שם.

ענת גואטה: מה שחשוב לי להגיד זה שבשנה וחודש שאני נמצאת בתפקיד נפגשתי עם הרבה מאוד חברות ציבוריות, הרבה מאוד חברות ציבוריות גם שלא נסחרות בתל אביב, בעיקר במטרה להבין למה הן לא נסחרות בתל אביב ולמה הן לא מגיעות הנה, ואפילו יש מסמך שכתבו לכבוד העניין פורום חברות הצמיחה, שהוא פורום שאנחנו נמצאים איתו בקשר, הנושא של הרגולציה בכלל לא על הפרק.

ענת גואטה: מבחינתם, הרגולציה של ה-ACC בארצות הברית היא רגולציה הרבה יותר מכבידה והרבה יותר יקרה מהרגולציה שלנו.

ענת גואטה: הפלא ופלא, הן מוכנות לשלם את המחיר וללכת להיסחר בנאסד"ק.

ענת גואטה: הסיבה לזה שהן לא מגיעות לכאן היא לחלוטין לא נמצאת במתחם הרגולציה, היא נמצאת במתחם אחר לגמרי שהשם שלו הוא יכולת לייצר נזילות ומסחר ופעילות ערה של משקיעים מוסדיים בבורסה שלנו.

ענת גואטה: זה הסיפור בסוף היום.

ענת גואטה: המשימה להפוך את הקערה על פיה ולהפוך את השוק שלנו לשוק עמוק, נזיל, מאתגר מבחינת משקיעים מוסדיים היא משימה הרבה יותר כבדה מאשר לבוא ולעשות כל מיני פלסטרים ברגולציה, ואפשר לעשות את זה.

ענת גואטה: אני חושבת שהרשות עשתה הרבה מאוד הקלות, אני חושבת שאם יש הקלות שאנחנו יכולים לעשות אותן ולא לפגוע בצורה דרמטית בטובת המשקיעים, אנחנו נמשיך ונעשה אותן.

ענת גואטה: יכול להיות שאנחנו לא ממתגים את זה כאיזושהי חבילת הקלות אבל עיקר הפעילות שלנו נועדה להפוך את השוק הזה לשוק מעניין עבור חברות כי בסופו של דבר המשקיעים שלנו, אם לא יהיו להם חברות להשקיע בהן אז כל העניין של הגנה על עניין המשקיע, בעצם יוצא שכרו בהפסדו ולכן אני חושבת שהדיבור על הרגולציה צריך להיעשות במידה הנכונה.

ענת גואטה: אני רוצה להתייחס לנושא של שיתופי פעולה בין-מוסדיים.

משה גפני: רק בסוף הדברים שלך היה ראוי שתגידי - הרי בכל אופן כולנו בשר ודם - שתבחנו את העניין הזה.

ענת גואטה: כמו שאני אומרת, אנחנו בוחנים את זה כל הזמן.

משה גפני: לא, כל הזמן לא שווה שום דבר כי אם לא בגלל שאנחנו ביקשנו אז מה יצא לנו מזה.

אילן פלטו: לא, בגלל מה שאני אמרתי.

משה גפני: בגלל מה שאתה אמרת.

משה גפני: בבקשה.

ענת גואטה: לגבי הנושא של שיתופי פעולה בין משקיעים מוסדיים, קודם כול רשות ניירות ערך תומכת בעניין הזה, ואני רוצה להסביר.

ענת גואטה: החוק נתן כלים למשקיעים מהציבור, הכלים האלה הם כלים שניתנו בדין.

ענת גואטה: מה שקרה בשנים האחרונות זה שמשקיעים מוסדיים גילו את הכלים האלה.

ענת גואטה: יש בחוק החברות סעיפים שנותנים אפשרות למשקיעים מהציבור לפעול בתחום היותם בעלי מניות ולהעלות נושאים שחשובים להם לסדר-היום של אותן חברות.

ענת גואטה: מכיוון שבשוק שלנו יש כמו שציינתי משקיעים מוסדיים מאוד גדולים, עם כוח מאוד מאוד משמעותי, אותם משקיעים התחילו לפעול באזור שבו הם חששו שדיני ההגבלים הם משהו שעלול להיות מכשול בדרכם והם פנו לרשות ההגבלים שנקראת היום רשות התחרות וביקשו אפשרות לקבל גילוי דעת לגבי האפשרות שהם ישתפו פעולה בינם לבין עצמם.

ענת גואטה: החשש הזה שאילן מעלה, אני יכולה להבין מאיפה הוא בא.

ענת גואטה: אני באמת חושבת שב-trade-off הזה שבין עודף רגולציה לבין מעורבות של משקיעים מוסדיים בממשל תאגידי של חברות, בפעילות של חברות - שהם משקיעים בהן והם בסוף בעלי הבית בהן במידה מסוימת - עדיף ללכת למקום של רגולציה של שוק, של מנגנוני שוק טבעיים שצומחים בדרך הזאת ולא באופן של חוקים שאנחנו מחוקקים כי השפעה של רגולטור על שוק היא השפעה שיכולה להיות לעתים בעלת משקל ומחירים עבור השוק.

ענת גואטה: בעבודה של בעלי מניות ביניהם נוצר פה שיח חדש, זה נכון, ואני חושבת שבסופו של דבר החברות צריכות ללמוד לעבוד עם זה ולא לייצר איזושהי התנגדות כי בסוף אלה השותפים שלהם בחברה.

ענת גואטה: אם הם לא ילמדו לדבר איתם, אני חושבת שזה יהיה לא אופטימלי מבחינתם, אבל אני מבינה את הקושי ואת המקום שאתה מעלה את הדברים.

אילן פלטו: את מכירה את זה, הרי סך הכול את יודעת.

ענת גואטה: נכון.

אילן פלטו: ואני חייב להעיר ליושב-ראש ועדת הכספים.

אילן פלטו: אתה צריך לדעת שמדובר פה בסוגיה שהיא אפילו חורגת מהמתחם של רק מה שדיברנו עכשיו.

משה גפני: ברור לגמרי.

אילן פלטו: זאת סוגיה מקרו-כלכלית.

אילן פלטו: ועדת הכספים הייתה מעורבת לא מעט, הרבה שנים אחורה, כדי להגביל גם את הכוח של הבנקים בזמנו - -

משה גפני: נכון.

משה גפני: אנחנו קיימנו על זה דיונים.

אילן פלטו: - - כדי שלא ישתלטו על החברות הציבוריות, וגם להגביל את כוחם של המוסדיים כי בסופו של דבר זה גם ריכוזיות של המוסדיים.

אילן פלטו: ופה, בדלת האחורית, במסגרת של גילוי דעת, הולכים לעשות פעולה שגם מבחינה מקרו-כלכלית, מעבר למה שאמרתי גם מבחינת ההשפעה של זה על החברות הציבוריות, גם מבחינה מקרו-כלכלית לפי דעתי זאת שגיאה חמורה כי גופים מוסדיים – ואנשים לא מבינים את זה – גופים מוסדיים, יש להם הרבה ניגודי עניינים מול החברות עצמן.

אילן פלטו: גוף מוסדי יכול לנהל את תיק ההשקעות של החברה, יכול לעשות את הביטוח הפנסיוני של החברה, יכול לעשות סתם ביטוחים רגילים בחברה, יכול להחזיק סוגים שונים של מניות בחברות שונות.

משה גפני: אילן, ועדת הכספים, מי שינהל אותה בקדנציה הבאה, אין בכלל ספק שיצטרך לקיים על כך דיון, ודיון רציני.

משה גפני: זה לא דיון של מה בכך.

אילן פלטו: נכון.

משה גפני: אנחנו עדים, אני על כל פנים עד לשתי גישות.

משה גפני: יש את הגישה שלה, שהיא רוצה את הפעילות, כל מה שהיא אמרה עכשיו, והייתה הגישה של היושב-ראש הקודם האוזר, שאצלו רגולציה היה נושא.

משה גפני: זה היה נושא כאן בוועדה.

משה גפני: אני לא יודע להגיד מה נכון, בשביל זה צריך לקיים דיון אמיתי.

משה גפני: יש את הגישה שלך שאנחנו מכבדים אותה.

משה גפני: את עכשיו בעל הבית ואת אומרת שצריך לעשות את הפעילות הזאת.

משה גפני: אני רוצה שתבחנו את מה שאילן אמר לגבי נושא הרגולציה.

משה גפני: יכול להיות שכן, יכול להיות שלא, אני לא בטוח במה שאני אומר, רק מה שנאמר כאן, אני מסכים.

משה גפני: מי שיהיה יושב-ראש – אם זה יהיה אני, בלי נדר אני אקיים את הדיון הזה, כך אני חושב, ואם אני לא אהיה, שזה גם דבר סביר, אנחנו נמצאים במערכת פוליטית, מי שיהיה אני אדבר איתו, אני אגיד לו: דע לך שזה נושא שצריך לקיים עליו דיון, הוא אחד מהדברים המרכזיים.

משה גפני: לי יש עניין אישי שזה יצליח כי אחרת למה רבתי עם אגף התקציבים, עם ניכוי הוצאות הנפקה.

אילן פלטו: למרות שאתה מקבל תג.

אילן פלטו: מי שרב עם אגף תקציבים ומצליח, מקבל סמל כזה.

משה גפני: רבותיי, יש עוד מישהו שרוצה להוסיף בעניין הזה?

משה גפני: תקציב הרשות לניירות ערך לשנת 2019.

משה גפני: מי בעד אישור התקציב, ירים את ידו.

משה גפני: מי נגד?

משה גפני: בעד – 2

משה גפני: נמנעים – אין

משה גפני: אין מתנגדים, אין נמנעים.

משה גפני: תקציב הרשות לניירות ערך לשנת 2019 אושר.

משה גפני: אני מאחל לכם בהצלחה, וכפי שדובר פה גם בדיון, אנחנו נצטרך לקיים דיון על זה.

משה גפני: אני לא יודע מה אני אעשה, אבל ועדת הכספים תהיה חייבת לקיים על זה דיון, הסיפור הוא לא פשוט.

משה גפני: המציאות היא באמת כמו שאילן אמר שהמצב לא מזהיר, והסיבות - יכול להיות שאת צודקת במה שאת אומרת.

משה גפני: צריך להתמודד עם התופעה הזאת.

ענת גואטה: תודה רבה.

משה גפני: תודה רבה, הישיבה נעולה.